বলিউডে বায়োপিকের রমরমা চলছে গত ক’বছর ধরেই। মিলখা সিংহ, ধোনি বা মহাবীর সিংহ ফোগত— ময়দান থেকে রুপোলি পর্দাতেও কাঁপিয়ে বেড়িয়েছেন খেলোয়াড়রা। এ বার সেই তালিকায় আসতে চলেছেন কপিল দেব। তবে ঠিক তাঁর সারা জীবন নিয়ে বায়োপিক নয়, ’৮৩-এর ওয়ানডে বিশ্বজয়ের ইতিহাসকে তুলে আনা হবে পরদায়। ছবিতে দেখা যাবে সেই সময়ের ভারত অধিনায়ক কপিল দেবকে।
কে হচ্ছেন কপিল দেব? একটি সর্বভারতীয় সংবাদমাধ্যমের সূত্রে জানা যাচ্ছে, প্রাথমিকভাবে ঠিক হয়েছিল কপিলের ভূমিকায় অভিনয় করবেন অর্জুন কপূর। কিন্তু শেষ অবধি খবর পাওয়া গিয়েছে, অর্জুন হচ্ছেন না পরদার কপিল। ভারতের সর্বকালের শ্রেষ্ঠ অলরাউন্ডারের নাম ভূমিকায় থাকছেন রণবীর সিংহ। 
৩২ বছরের রণবীর সিংহ ২০১০ সালে ‘ব্যান্ড বাজা বারাত’ ছবির মধ্যে দিয়ে পা রাখেন বলিউডে। তার পর থেকে ক্রমে তিনি নিজের আসন পোক্ত করেছেন। ‘বাজিরাও মস্তানি’ ছবি থেকে তিনি পা রেখেছেন কেরিয়ারের অন্য ধাপে। এই মুহূর্তে মুক্তির অপেক্ষায় ‘পদ্মাবতী’। যদি সত্যিই তিনি কপিলের ভূমিকাতেও অভিনয় করার সুযোগ পান, নিঃসন্দেহে সেটিও তাঁর কেরিয়ারের অন্যতম মাইলস্টোন হতে চলেছে।  

এই বিষয়ে অন্যান্য খবর

আজ তিনি বিশ্বসেরা, এই প্রাক্তন ভারতীয় ক্রিকেটার ট্রাক চালানোর কথাও ভেবেছিলেন


অনুরাগ কাশ্যপের প্রযোজনা ও কবীর খানের পরিচালনায় ’৮৩-এর বিশ্বজয়কে নিয়ে তৈরি হবে এই ছবি। এখন থেকেই ছবি নিয়ে উৎসাহ তৈরি হয়েছে। তবে সত্যিই রণবীর নির্বাচিত হয়েছেন কি না, তা অবশ্য এখনই বলা যাচ্ছে না। কেননা, এখনও এ বিষয়ে কোনও ঘোষণা সামনে আসেনি। আপাতত খবরটা ভাসছে হাওয়াতে। দেখা যাক, সেটা সত্যি হয় কি না।